የጎንደር አብያተ መንግሥታት ጥገና ጥቅምት 3 ቀን 2012ዓ.ም ይጀመራል፡፡
ባሕር ዳር፡ መስከረም 29/2012 ዓ/ም (አብመድ) ተገቢው እንክብካቤ ሳይደረግላቸው ዘመናትን ካስቆጠሩ የኢትዮጵያ ታሪካዊ የመስህብ ሀብቶች መካከል የጎንደሩ የፋሲል አብያተ መንግሥታት አንዱ ነው። የዚህ ቅርስ የጥገና ሂደቱ በችግሮች የታጠረ ሆኖ መቆየቱንም ከጎንደር ከተማ አስተዳደር ባሕል፣ ቱሪዝምና ስፖርት መምሪያ የተገኘው መረጃ ያመላክታል። የመምሪያው ኃላፊ አቶ አስቻለው እንደተናገሩትና እኛም በቦታው ተገኝተን እንደተመለከትነው ሕንጻዎች ከፍተኛ ጉዳት ደርሶባቸዋል። ጉዳት የደረሰባቸው ሕንጻዎች መሠረታዊ ጥገና ሳይደረግላቸው ከነጉዳታቸው ለረጅም ዓመታት መቆየታቸው ደግሞ የችግሩን መጠን ከፍ እንዲል አድርጎታል።የፌዴራል መንግሥት በከተማዋ የሚገኙ ቅርሶችን በመጠገን በኩል የነበረው ተሳትፎ እና ድጋፍ ዝቅተኛ መሆኑንም መምሪያ ኃላፊው ተናግረዋል። የቅርስ ጥናትና ጥበቃ ባለስልጣን በቅርሶቹ ላይ የደረሰውን ከፍተኛ የጉዳት መጠን በትክክል በመረዳት ተገቢውን የሙያ እና የገንዘብ ድጋፍ አላደረገም። በቀጣይ የፌዴራል መንግሥት ተገቢውን ድጋፍ እንዲያደርግ ጥያቄ መቅረቡንም ነው አቶ አቶ አስቻለው የገለጹት።የአማራ ክልል መንግሥት እና የከተማ አስተዳደሩ ቅርሱ የተጋረጠበትን የመፍረስ አደጋ በመረዳት እና ልዩ ትኩረት በመስጠት በተወሰነ መልኩ ጥገና ማድረጋቸውን ተመለክተናል። ነገር ግን ከችግሩ አንጻር የተሠራው ጥገና በጣም ዝቅተኛ ነው። በሕንጻዎቹ ላይ በከፍተኛ ደረጃ የደረሱ ጉዳቶች እና ሥጋቶች ቅርስ አደጋ ላይ መሆኑን አመላካች ናቸው።